b'\n_START_ARTICLE_\nBeat Again\n_START_SECTION_\nInforma\xc8\x9bii generale\n_START_PARAGRAPH_\n\xe2\x80\x9eBeat Again\xe2\x80\x9d a fost lansat ca primul single al forma\xc8\x9biei de pe materialul de debut, JLS. Referitor la alegerea c\xc3\xa2ntecului \xc3\xaen postura de single principal al albumului, componentul Aston Merrygold a declarat urm\xc4\x83toarele: \xe2\x80\x9eCred c\xc4\x83 oamenii se a\xc8\x99teapt\xc4\x83 s\xc4\x83 lans\xc4\x83m o preluare ca primul nostru single. Dar acesta este sound-ul nostru individual. C\xc3\xa2nd ascultat \xc2\xabBeat Again\xc2\xbb ne-a pl\xc4\x83cut foarte mult\xe2\x80\x9d. \xc3\x8en acela\xc8\x99i context, \xe2\x80\x9eBeat Again\xe2\x80\x9d este o alegere neobi\xc8\x99nuit\xc4\x83 pentru concuren\xc8\x9bii spectacolelor televizate, care obi\xc8\x99nuiesc s\xc4\x83 lanseze o preluare sub titulatura de single ce marcheaz\xc4\x83 debutul lor discografic. \xc3\x8enregistrarea a fost scris\xc4\x83 \xc3\xaen mod special de Wayne Hector \xc8\x99i Steve Mac pentru JLS, cel din urm\xc4\x83 prezent\xc3\xa2ndu-l casei de discuri ca un poten\xc8\x9bial single. De asemenea, \xe2\x80\x9eEverybody in Love\xe2\x80\x9d se preconiza a fi promovat ca prima compozi\xc8\x9bie a grupului, \xc3\xaens\xc4\x83 compania Epic Records a decis s\xc4\x83 comercializeze mai \xc3\xaent\xc3\xa2i \xe2\x80\x9eBeat Again\xe2\x80\x9d. Coperta oficial\xc4\x83 a discului single a fost dezv\xc4\x83luit\xc4\x83 pe data de 8 mai 2009, \xc3\xaen paralel cu versurile compozi\xc8\x9biei. Pentru aceast\xc4\x83 pies\xc4\x83 JLS au fost nominaliza\xc8\x9bi la premiile Virgin Media Music Awards 2009 la categoria \xe2\x80\x9eCel mai bun c\xc3\xa2ntec\xe2\x80\x9d. De asemenea, la gala premiilor Mobo Awards 2009 forma\xc8\x9bia \xc8\x99i-a adjudecat trofeul la aceea\xc8\x99i categorie, dep\xc4\x83\xc8\x99ind astfel concuren\xc8\x9ba compus\xc4\x83 din arti\xc8\x99ti precum N-Dubz sau Tinchy Stryder. \xc3\x8en prima parte a anului 2010, grupul a c\xc3\xa2\xc8\x99tigat un Premiu BRIT la categoria \xe2\x80\x9eCel mai bun single britanic\xe2\x80\x9d, triumf\xc3\xa2nd asupra concuren\xc8\x9bei format\xc4\x83 din arti\xc8\x99ti precum Alesha Dixon, Cheryl Cole, N-Dubz, Lily Allen sau Pixie Lott. La aceea\xc8\x99i ceremonie, forma\xc8\x9bia a c\xc3\xa2\xc8\x99tigat statueta la categoria \xe2\x80\x9eRevela\xc8\x9bia anului\xe2\x80\x9d._NEWLINE_La scurt timp dup\xc4\x83 promovarea c\xc3\xa2ntecului, Jaime Jay, o fost\xc4\x83 prieten\xc4\x83 a interpretului Marvin Humes, a lansat o preluare dup\xc4\x83 \xc3\xaenregistrarea forma\xc8\x9biei, numind-o \xe2\x80\x9eCheat Again\xe2\x80\x9d. \xc3\x8en compozi\xc8\x9bia sa \xc3\xael blama pe Humes pentru faptul c\xc4\x83 i-a fost infidel, piesa fiind postat\xc4\x83 pe Youtube sub pseudonimul \xe2\x80\x9eJLX\xe2\x80\x9d. La scurt timp fanii grupului s-au declarat deranja\xc8\x9bi de atitudinea lui Jaime Jay, unii dintre ei f\xc4\x83c\xc3\xa2nd uz de o serie de cuvinte cu con\xc8\x9binut vulgar. Pentru a-\xc8\x99i promova preluarea, Jay a filmat \xc8\x99i un videoclip, lansarea discului single ce con\xc8\x9bine piesa av\xc3\xa2nd loc pe data de 9 noiembrie 2009, concomitent cu lansarea albumului de debut al forma\xc8\x9biei. Pe fa\xc8\x9ba B a fiscului a fost inclus\xc4\x83 versiunea de studio a \xc8\x99lag\xc4\x83rului Rihannei \xe2\x80\x9eUmbrella\xe2\x80\x9d, care a devenit \xc3\xaentre timp preluarea de semn\xc4\x83tur\xc4\x83 a grupului._NEWLINE_O alt\xc4\x83 preluarea a fost realizat\xc4\x83 de interpreta Victoria Hesketh, cunoscut\xc4\x83 sub numele de scen\xc4\x83 Little Boots. Aceasta a inclus \xc3\xaenregistrarea pe fa\xc8\x9ba B a discului single \xe2\x80\x9eRemedy\xe2\x80\x9d, fiind disponibil \xc8\x99i pe website-ul s\xc4\x83u. Referitor la alegerea de a prelua c\xc3\xa2ntecul artista a declarat: \xe2\x80\x9eAbsolut tot ce con\xc8\x9bine versul \xc2\xabIf I died would you come to my funeral\xc2\xbb (ro: \xc2\xabDac\xc4\x83 a\xc8\x99 muri ai veni la \xc3\xaenmorm\xc3\xa2ntarea mea\xc2\xbb), cerea s\xc4\x83 fie preluat. Tot ce am vrut a fost s\xc4\x83 ad\xc4\x83ug\xc4\x83m pu\xc8\x9bin din ce con\xc8\x9bin remixurile \xc2\xabNight Versions\xc2\xbb ale celor de la Duran Duran\xe2\x80\x9d.\n_START_SECTION_\nRecenzii\n_START_PARAGRAPH_\nPercep\xc8\x9bia criticilor asupra \xc3\xaenregistr\xc4\x83rii a fost una favorabil\xc4\x83. AngryApe ofer\xc4\x83 c\xc3\xa2ntecului o recenzie pozitiv\xc4\x83, coment\xc3\xa2nd: \xe2\x80\x9e\xc3\x8en timp ce o serie de candida\xc8\x9bi la X Factor au c\xc4\x83zut tragic \xc3\xaen mul\xc8\x9bimea uitat\xc4\x83 [...] JLS par a fi unii dintre pu\xc8\x9binii arti\xc8\x99ti destina\xc8\x9bi m\xc4\x83re\xc8\x9biei. Discul lor de debut nu este o balad\xc4\x83 sau o preluare sentimental\xc4\x83 pe care ai asocia-o \xc3\xaen mod automat starurilor din trecut ce intrau \xc3\xaen concurs. De fapt, \xc2\xabBeat Again\xc2\xbb este o supradoz\xc4\x83 de R&B care sun\xc4\x83 at\xc3\xa2t de bogat\xc4\x83 \xc3\xaenc\xc3\xa2t ar fi putut cu u\xc8\x99urin\xc8\x9b\xc4\x83 veni din partea oric\xc4\x83rui superstar american precum Usher sau Ne-Yo\xe2\x80\x9d. BBC Music ofer\xc4\x83 c\xc3\xa2ntecului patru puncte dintr-un total de cinci, afirm\xc3\xa2nd: \xe2\x80\x9eAcest c\xc3\xa2ntec [...] este o surpriza foarte mare. [...] Ok, nu este exact lucrul cel mai original pe care l-a\xc8\x9bi auzit vreodat\xc4\x83 [...] \xc8\x99i nici nu este cel mai bun exemplu pentru talente vocale ale b\xc4\x83ie\xc8\x9bilor [...], dar ideea este c\xc4\x83 prezint\xc4\x83 un c\xc3\xa2ntec pop molipsitor, interesant \xc8\x99i amuzant\xe2\x80\x9d.  De asemenea, Digital Spy consider\xc4\x83 c\xc4\x83 \xe2\x80\x9e\xc2\xabBeat Again\xc2\xbb sun\xc4\x83 precum ceva ce Ne-Yo a uitat s\xc4\x83 includ\xc4\x83 pe recentul s\xc4\x83u album Year Of The Gentleman. [...] [C\xc3\xa2ntecul] este considerabil mai interesant dec\xc3\xa2t 99% dintre discurile single lansate de un artist afiliat la X Factor. Ar fi bine ca Alexandra Burke s\xc4\x83 aib\xc4\x83 ceva interesant \xc3\xaen m\xc3\xa2nec\xc4\x83 pentru c\xc4\x83 vechii s\xc4\x83i rivalii au lansat o provocare destul de decent\xc4\x83\xe2\x80\x9d._NEWLINE_Steve Appleton de la Female First a criticat lipsa de originalitate a \xc3\xaenregistr\xc4\x83rii, afirm\xc3\xa2nd: \xe2\x80\x9ecu unul dintre versurile de deschidere \xe2\x80\x94 \xc2\xabLosing you could be the end of me\xc2\xbb (ro: \xc2\xabPierderea ta ar putea \xc3\xaensemna sf\xc3\xa2r\xc8\x99itul meu\xc2\xbb), am \xc3\xaenceput s\xc4\x83 m\xc4\x83 \xc3\xaendoiesc de credibilitatea compozi\xc8\x9biei. [...] Nu este vorba de faptul c\xc4\x83 nu mi se pare interesant\xc4\x83 ideea desp\xc4\x83r\xc8\x9bire/\xc3\xaemp\xc4\x83care; pur \xc8\x99i simplu ideea de a auzi acela\xc8\x99i tip de versuri pentru a patru sutea oar\xc4\x83 luna acesta este prea mult. [...] Este un cantec pop bun \xc8\x99i se poate vedea cu u\xc8\x99urin\xc8\x9b\xc4\x83 c\xc4\x83 va activa bine, dar \xc3\xaentr-adev\xc4\x83r pare a fi lipsit de originalitate\xe2\x80\x9d. Cu toate acestea, \xe2\x80\x9eBeat Again\xe2\x80\x9d a fost recompensat cu trei puncte dintr-un total de cinci._NEWLINE_Digital Spy a a\xc8\x99ezat c\xc3\xa2ntecul pe pozi\xc8\x9bia cu num\xc4\x83rul 19 \xc3\xaen ierarhia celor mai interesante discuri single lansate \xc3\xaen anul 2009, devans\xc3\xa2nd \xc8\x99lag\xc4\x83re ale unor arti\xc8\x99ti precum Beyonc\xc3\xa9, Britney Spears, Cascada, Girls Aloud sau Jordin Sparks. Aceea\xc8\x99i compozi\xc8\x9bie a c\xc3\xa2\xc8\x99tigat locul 18 \xc3\xaen ierarhia \xe2\x80\x9eCelor mai bune 45 de discuri single din 2009\xe2\x80\x9d, compilat\xc4\x83 de PopJustice, dep\xc4\x83\xc8\x99ind c\xc3\xa2ntece semnate Cheryl Cole, Lady Gaga sau Sugababes.\n_START_SECTION_\nPromovare\n_START_PARAGRAPH_\nPentru a-\xc8\x99i promova c\xc3\xa2ntecul componen\xc8\x9bii JLS au participat \xc3\xaen la evenimentul Summertime Ball organizat de Capital FM. Recitaluri au mai fost sus\xc8\x9binute pe aceea\xc8\x99i scen\xc4\x83 de arti\xc8\x99ti precum Blue, Enrique Iglesias, Katy Perry sau Leona Lewis. De asemenea, grupul a interpretat \xc3\xaenregistrare \xc3\xaen emisiuni precum GMTV sau Loose Women. La scurt timp dup\xc4\x83 lansarea discului, forma\xc8\x9bia a participat la T4 On The Beach 2009, unde c\xc3\xa2ntecul \xe2\x80\x9eBeat Again\xe2\x80\x9d a fost interpretat \xc3\xaen fa\xc8\x9ba unui public de aproximativ 50.000 de persoane, pe aceea\xc8\x99i scen\xc4\x83 urc\xc3\xa2nd \xc8\x99i Alesha Dixon, Sophie Ellis-Bextor sau The Saturdays. Cei patru membrii ai grupului s-au prezentat \xc8\x99i la festivalurile Rock in the Park Preston \xc8\x99i Party in the Park. Alte prezent\xc4\x83ri notabile ale piesei s-au petrecut \xc3\xaen cadrul premiilor Mobo Awards 2009 \xc8\x99i BBC Switch: Live 2009. \xc3\x8en timpul repeti\xc8\x9biilor pentru interpretarea de la Mobo Awards 2009, Dino \xe2\x80\x9eDappy\xe2\x80\x9d Contostavlos, membru al forma\xc8\x9biei N-Dubz, a blamat presta\xc8\x9bia grupului, acuzandu-l ca a f\xc4\x83cut playback. Conform martorilor, \xc3\xaen urma acestui episod JLS s-au ar\xc4\x83tat deranja\xc8\x9bi de remarcile f\xc4\x83cute de Contostavlos. De asemenea, forma\xc8\x9bia a \xc3\xaent\xc3\xa2mpinat rivalit\xc4\x83\xc8\x9bi din partea aceluia\xc8\x99i artist \xc8\x99i anterior, el numindu-i \xe2\x80\x9eprefabrica\xc8\x9bi\xe2\x80\x9d._NEWLINE_Piesa a fost interpretat\xc4\x83 \xc8\x99i la gala Premiilor BRIT pe data de 16 februarie 2010. Forma\xc8\x9bia a declarat c\xc4\x83 spectacolul va fi \xe2\x80\x9emai mult ca un film dec\xc3\xa2t precum un concert\xe2\x80\x9d, pentru acesta grupul apel\xc3\xa2nd la coregraful lui Justin Timberlake. Spre deosebire de majoritatea arti\xc8\x99tilor care au interpretat c\xc3\xa2ntece la aceea\xc8\x99i ceremonie, JLS nu a reu\xc8\x99it s\xc4\x83 ob\xc8\x9bin\xc4\x83 o cre\xc8\x99tere semnificativ\xc4\x83 a v\xc3\xa2nz\xc4\x83rilor produselor discografice.\n_START_SECTION_\nVideoclip\n_START_PARAGRAPH_\nVideoclipul c\xc3\xa2ntecului \xe2\x80\x9eBeat Again\xe2\x80\x9d a avut premiera pe data de 2 iunie 2009 pe postul de televiziune The Box. Ini\xc8\x9bial, materialul urma s\xc4\x83 fie difuzat pentru prima dat\xc4\x83 de postul de televiziune 4Music, \xc3\xaens\xc4\x83 The Box au difuzat videoclipul \xc3\xaenaintea acestuia. Scurtmetrajul a fost produs de Scott Clark \xc8\x99i regizat de Max & Dania, care au colaborat \xc8\x99i cu arti\xc8\x99ti precum Alesha Dixon, Craig David, Jamelia, Girls Aloud sau Westlife. \xc3\x8en timpul documentarului JLS Revealed difuzat de ITV 2 pe 7 noiembrie 2009 s-au dezv\xc4\x83luit informa\xc8\x9bii conform c\xc4\x83rora materialul a fost filmat \xc3\xaen luna mai a aceluia\xc8\x99i an._NEWLINE_Scurtmetrajul \xc3\xaei prezint\xc4\x83 pe cei patru componen\xc8\x9bi JLS \xc3\xaen timp ce interpreteaz\xc4\x83 o serie de coregrafii \xc3\xaen fa\xc8\x9ba mai multor lumini colorate. De asemenea, c\xc3\xa2nt\xc4\x83re\xc8\x9bii sunt afi\xc8\x99a\xc8\x9bi \xc8\x99i separat de-a lungul videoclipului.\n_START_SECTION_\nPrezen\xc8\x9ba \xc3\xaen clasamente\n_START_PARAGRAPH_\nLa scurt timp de la lansarea sa \xc3\xaen format compact disc \xc8\x99i desc\xc4\x83rcare digital\xc4\x83, c\xc3\xa2ntecul a devenit unul dintre cele mai bine v\xc3\xa2ndute discuri single ale acelei s\xc4\x83pt\xc4\x83m\xc3\xa2ni. Conform ierarhiilor oficiale ale mijlocului de s\xc4\x83pt\xc4\x83m\xc3\xa2n\xc4\x83 din Regatul Unit, \xe2\x80\x9eBeat Again\xe2\x80\x9d se afla pe locul 1, \xc3\xaen timp ce piesa aflat\xc4\x83 pe fa\xc8\x9ba B a discului single, preluare dup\xc4\x83 \xc8\x99lag\xc4\x83rul Rihannei, \xe2\x80\x9eUmbrella\xe2\x80\x9d se afla \xc8\x99i ea \xc3\xaen top 10. Odat\xc4\x83 cu publicarea clasamentului UK Singles Chart din data de 19 iulie 2009 \xe2\x80\x9eBeat Again\xe2\x80\x9d se afla pe locul 1, datorit\xc4\x83 celor 106.299 de exemplare comercializate \xc3\xaen primele \xc8\x99apte zile de disponibilitate. Acest lucru s-a datorat \xc8\x99i num\xc4\x83rului semnificativ de difuz\xc4\x83ri radio, compozi\xc8\x9bia afl\xc3\xa2ndu-se pe locul 2 \xc3\xaen aceea\xc8\x99i s\xc4\x83pt\xc4\x83m\xc3\xa2n\xc4\x83 \xc3\xaen ierarhia ce contorizeaz\xc4\x83 difuz\xc4\x83rile. \xc3\x8en urma acestei realiz\xc4\x83ri, forma\xc8\x9bia a \xc3\xaenregistrat, la momentul respectiv, cel mai rapid v\xc3\xa2ndut single de debut al anului, devans\xc3\xa2nd piese precum \xe2\x80\x9eJust Dance\xe2\x80\x9d (Lady GaGa) sau \xe2\x80\x9eMama Do (Uh Oh, Uh Oh)\xe2\x80\x9d (Pixie Lott). Cu toate acestea, compozi\xc8\x9bia \xe2\x80\x9eUmbrella\xe2\x80\x9d a fost exclus\xc4\x83 din lista final\xc4\x83, lucru datorat unei gre\xc8\x99eli a comise de Official Charts Company, piesa fiind considerat\xc4\x83 parte a discului single \xe2\x80\x9eBeat Again\xe2\x80\x9d. De asemenea, \xc3\xaen Irlanda, c\xc3\xa2ntecul a \xc3\xaenregistrat un succes asem\xc4\x83n\xc4\x83tor, debut\xc3\xa2nd pe locul 4 \xc8\x99i avans\xc3\xa2nd p\xc3\xa2n\xc4\x83 pe pozi\xc8\x9bia cu num\xc4\x83rul 3 la dou\xc4\x83 s\xc4\x83pt\xc4\x83m\xc3\xa2ni distan\xc8\x9b\xc4\x83._NEWLINE_Datorit\xc4\x83 v\xc3\xa2nz\xc4\x83rilor \xc3\xaenregistrate \xc3\xaen cele dou\xc4\x83 regiuni, \xe2\x80\x9eBeat Again\xe2\x80\x9d a debutat pe locul 6 \xc3\xaen lista european\xc4\x83 compilat\xc4\x83 de revista Billboard. De asemenea, c\xc3\xa2ntecul a devenit cunoscut \xc3\xaentr-o serie de teritorii precum Bulgaria, Macedonia sau Rom\xc3\xa2nia. \xc3\x8en primele dou\xc4\x83 \xc8\x9b\xc4\x83ri piesa a ob\xc8\x9binut locul 8, \xc3\xaen timp ce \xc3\xaen ultima regiune s-a clasat pe locul 2 \xc3\xaen topul na\xc8\x9bional \xc8\x99i pe treapta cu num\xc4\x83rul 1 \xc3\xaen ierarhia ce eviden\xc8\x9biaz\xc4\x83 difuz\xc4\x83rile la posturile de televiziune. La nivel mondial, compozi\xc8\x9bia a debutat pe locul 19, acumul\xc3\xa2nd un total de 257.000 de puncte oferite de furnizorul Media Traffic.'